Simba Mhere-ongeluk: Bestuurder hoor sy lotSimba Mhere Presies drie jaar ná die ongeluk waarin Simba Mhere, die aanbieder van die televisieprogram Top Billing gesterf het, is Preshalin Naidoo in die Randburg-landdroshof skuldig bevind aan strafbare manslag. Landdros David Mahango het tydens die lewering van sy uitspraak gesê die hof het bevind die staat het bo redelike twyfel bewys dat die beskuldigde se verkeerde en nalatige optrede gelei het tot die botsing wat die dood van Mhere en Kady-Shay O’Bryan veroorsaak het. Maroela Media het vroeër berig twee aanklagte van strafbare manslag is teen Naidoo aanhangig gemaak nadat Mhere en O’Bryan in die ongeluk, waarby drie motors betrokke was, op 31 Januarie 2015 in William Nicol-rylaan gesterf het. Adv. Francois Roets, Naidoo se regsverteenwoordiger, het vroeër tydens slotbetoë aangevoer die staat het nie konkrete bewyse dat Naidoo skuldig is aan die aanklagte nie. Hy het geëis dat Naidoo vrygespreek word op die aanklagte teen hom. ŉ Staatsgetuie het tydens die verhoor aangevoer dat Naidoo se motor teen minstens 160 km/h beweeg het toe hy beheer daaroor verloor het. Naidoo het met sy motor oor die middelman gery en teen Mhere se motor gebots. Mhere en O’Bryan was op pad na die OR Tambo Internasionale Lughawe om na Kaapstad te vlieg vir die J&B Met. Mhere se pa, Joseph, was ook in die motor en het die botsing oorleef. Mhere was sedert 2010 ŉ aanbieder van die gewilde leefstylprogram Top Billing op SABC3 en O’Bryan (29) was ŉ blogger, sosiale kommentator en enkelma van ŉ vierjarige dogtertjie. Lees alle vorige berigte oor Simba Mhere op Maroela Media.